1O keton, sapunae aku dia olih hakotak dengan keton kilau dengan kare oloh je aton Roh Hatalla huang ie. Aku baya tau hakotak dengan keton kilau dengan oloh je magon belom manumon kipen oloh kalunen; sama kilau dengan oloh je magon awau huang kapercayae dengan Kristus. 2Bihin aku tau manenga akan keton panginan awau, dia panginan oloh bakas; basa keton hindai sukup kaabas keton akan jete. Tapi aloh metoh toh mahin keton hindai olih akan jete, 3awi keton magon belom hapan dasar cara olon. Basa amon keton magon bahiri tuntang kalahi sama arep keton, en jete dia mamparahan ampin keton je magon belom manumon dasar olon, kilau kare oloh je dia mangasene Hatalla? 4Amon keton hamauh, "Aku omba Paulus," tuntang je beken hamauh, "Aku omba Apolos," en jete dia mamparahan ampin sipat pahari je sama kilau kare oloh kalunen? 5Sapunae eweh kea Apolos te? Tuntang eweh Paulus? Ikei toh baya kare ayang Hatalla, je jari mangagalan keton uka percaya dengan Kristus. Ikei baya malalus kare gawi je inyoho Tuhan akan ikei. 6Aku mimbule tuntang Apolos manatae hapan danum tapi Hatalla kabuat ih je mawi taloh imbul te belom. 7Jadi je mambatang iete Hatalla, awi Ie je mambelome. Je mimbul tuntang je manatae hapan danum dia mambatang; 8kadadue ewen te sama pangkate. Genep biti akan manarima upah manumon kahekae. 9Ikei toh kare oloh je sama-sama bagawi akan Hatalla; tuntang keton kilau tana ain Tuhan, Hatalla. Kare pahari sama kilau huma hai ain Hatalla kea. 10Hapan kapintar je inenga Hatalla, aku kilau tukang pangun huma jari manampa galang akan pangun huma te, tuntang oloh beken mamangun huma hunjun galang te. Genep bitin oloh musti manantuani bua-buah kilen ampie ie mamangun intu hunjun galang te. 11Basa Hatalla kabuat jari manenga Yesus Kristus kilau galang je tunggal akan pangun huma te; jaton galang je beken. 12Aton oloh je mamangun hunjun galang te mahapan amas, aton je mahapan perak, aton je mahapan batu permata, aton kea kayu, oru keang atawa kea tampilai. 13Gawin genep bitin oloh kareh akan gitan hong katika Kristus dumah haluli. Basa hong andau te apui kareh mawi gawin genep bitin oloh manjadi gitan. Apui kareh mauji tuntang manukas kakorik tuntang kahain regan gawi te. 14Amon huma je impendeng oloh hunjun galang te tahan apui, oloh te kareh manarima hadiah ayue. 15Tapi amon gawin oloh te bakeho, ie kareh rugi; ie kabuat kareh salamat tapi sama kilau oloh je balua bulu-bulus bitie mahalau apui. 16En pahari katawan je pahari toh Human Hatalla? Tuntang Roh Hatalla te melai huang keton? 17Amon aton oloh je marusak Human Hatalla, Hatalla mahin kareh marusak oloh te. Basa Human Hatalla te imbaris baya akan Hatalla bewei, tuntang keton toh huma te. 18Ije biti mahin ela aton oloh je mananjaro arepe kabuat. Amon aton oloh bara marak keton mangkeme arepe pintar-harati manumon tampayah kalunen jetoh, oloh te musti manjadi humong, uka ie toto-toto manjadi pintar-harati. 19Basa oloh je pintar-harati manumon tampayah kalunen, jete oloh je humong intu tampayah Hatalla. Huang Surat Barasih tarasurat, "Hatalla manjabak kare oloh pintar-harati huang kapintar ewen kabuat." 20Aton kea auh tarasurat kalotoh, "Tuhan katawan je kare tirok oloh je pintar-harati jete uras dia baguna." 21Tagal te, ela sampai aton oloh je lalau mampatamam olon, basa kare taloh handiai uras jari inenga mangat manjadi waris ain keton: 22Paulus, Apolos, Petrus, kalunen jetoh, pambelom tuntang pampatei, jaman jetoh atawa jaman je kareh dumah, taloh handiai te uras ain keton. 23Tuntang keton toh ain Kristus, tuntang Kristus ain Hatalla.
bjn_Latn